

**QUÈ PODEN FER ELS MUNICIPIS PER A LA DIVERSITAT FAMILIAR?**

En el marc de les properes eleccions municipals, els ajuntaments, si bé tenen molt limitades les capacitats legislatives, poden fer una gran tasca a peu de carrer per la normalització de la diversitat familiar.

Tenint en compte el que diuen els articles de la [Llei 11/2014, del 10 d’octubre, per a garantir els drets de lesbianes, gais, bisexuals, transgèneres i intersexuals i per a eradicar l’homofòbia, la bifòbia i la transfòbia](http://talcomsom.vic.ppe.entitats.diba.cat/wp-content/uploads/sites/10/2014/10/Llei-11-2014.pdf), pensem que aquests es poden fer extensius, també, a la diversitat familiar (en la qual s’inclouen, així mateix, les famílies LGTBI).

**En relació a la diversitat familiar, ens centrem en els articles següents:**

*Article 10. Formació i sensibilització*

1. Les administracions públiques de Catalunya han de garantir la formació i la sensibilització adequada dels professionals que fan tasques de prevenció, detecció, atenció, assistència i recuperació en els àmbits de la salut, l’educació, el món laboral, els serveis socials, la justícia i els cossos de seguretat, l’esport i el lleure, i la comunicació.
2. S’ha d’impulsar la formació del personal, tant funcionari com laboral, no transferit d’altres administracions públiques, per mitjà de convenis de col∙laboració o altres instruments.

*Article 14. Cultura, lleure i esport*

1. Les administracions públiques de Catalunya han de vetllar per la incorporació d’activitats per a la no discriminació per raons d’orientació sexual, identitat de gènere o expressió de gènere als àmbits de la cultura, el lleure i l’esport següents: a) Certàmens culturals i esdeveniments esportius. b) Projectes relacionats amb la recuperació de la memòria històrica. c) Espectacles i produccions culturals infantils i juvenils. d) Recursos didàctics i fons documentals en l’educació no formal.
2. Les administracions públiques de Catalunya han de garantir: a) La promoció i difusió de les bones pràctiques de les associacions i les empreses d’educació en el lleure i de les entitats juvenils amb relació als principis d’aquesta llei. b) Juntament amb les federacions esportives, la lliure participació de les persones LGBTI a les competicions i el tracte correcte d’aquestes persones a les instal∙lacions esportives. c) L’ampliació de les funcions de l’Observatori Català de l’Esport pel que fa a les accions contra la violència i la discriminació en l’àmbit esportiu, i la recollida de les bones pràctiques de sensibilització dels clubs, les agrupacions i les federacions esportives. d) L’accés a bibliografia específica sobre la temàtica LGBTI. e) L’adopció de les mesures pertinents en funció de la competència en matèria d’espectacles i activitats recreatives per a evitar que es puguin cometre actes homofòbics, bifòbics o transfòbics.

*Article 16. Salut*

1. Les administracions públiques de Catalunya, en les línies d’actuació relatives a la salut i al sistema sanitari, han de: a) Vetllar perquè la política sanitària sigui respectuosa amb les persones LGBTI i no tracti directament o indirectament la condició d’aquestes persones, especialment transgèneres i intersexuals, com una patologia. b) Elaborar polítiques de salut pública que vetllin pel dret a la salut de les persones LGBTI, amb l’adaptació dels protocols establerts, si escau. c) Establir estratègies específiques per a afrontar els problemes de salut específics de les persones LGBTI i enfortir la vigilància epidemiològica sensible a les diverses situacions de salut i de malaltia d’aquestes persones, amb respecte, en qualsevol cas, pel dret a la intimitat dels afectats. d) Crear mecanismes de participació de les persones, les entitats i les associacions LGBTI en les polítiques relatives a la salut sexual. e) Garantir l’estudi, la recerca i el desenvolupament de polítiques sanitàries específiques per a persones LGBTI. f) Promoure entre els diversos estaments de les institucions sanitàries l’establiment de pràctiques sanitàries o teràpies psicològiques lícites i respectuoses, i en cap cas aversives, pel que fa a l’orientació sexual, la identitat de gènere i l’expressió de gènere. g) Reconèixer el dret d’accés als mètodes preventius que garanteixen pràctiques sexuals més segures i eviten les infeccions de transmissió sexual i el tractament consegüent, i fomentar l’ús d’aquests mètodes. h) Reconèixer el dret a la prevenció, a la detecció eficaç i al tractament integral d’acord amb la cartera de serveis vigent, tenint en compte la seva revisió en funció dels avenços científics. Dur a terme activitats periòdiques de promoció de la salut, de prevenció de la malaltia i de sensibilització i de suport comunitari amb relació a les infeccions de transmissió sexual, tant per a homes com per a dones. i) Incorporar al sistema sanitari l’atenció integral a persones transgènere i a persones intersexuals, d’acord amb la cartera de serveis vigent, tenint en compte la seva revisió segons els avenços científics, i definint els criteris d’accés tant al tractament hormonal com a la intervenció quirúrgica. S’ha de tenir en compte la voluntat de la persona afectada en la presa de decisions, sempre que la seva vida no estigui en perill o les condicions de salut no es puguin veure perjudicades, d’acord amb la normativa vigent. Pel que fa als menors, s’ha de tenir especialment en compte, a més, llur dret al lliure desenvolupament de la personalitat i llur capacitat i maduresa per a prendre decisions. j) Establir els mecanismes necessaris perquè la documentació administrativa i els formularis mèdics s’adeqüin a l’heterogeneïtat del fet familiar i a les circumstàncies de les persones LGBTI. k) Garantir a les dones lesbianes la igualtat d’accés a les tècniques de reproducció assistida.

*Article 22. Les famílies LGBTI*

6. Les administracions públiques de Catalunya han d’establir els mecanismes necessaris perquè la documentació administrativa s’adeqüi a les relacions afectives de les persones LGBTI i a l’heterogeneïtat del fet familiar.

*Article 23. Persones transgènere i persones intersexuals*

1. En l’àmbit de les administracions públiques de Catalunya, especialment en l’àmbit educatiu i universitari, s’han d’establir per reglament les condicions perquè les persones transgènere i les persones intersexuals siguin tractades i anomenades d’acord amb el nom del gènere amb què s’identifiquen, encara que siguin menors d’edat.
2. Les administracions públiques de Catalunya han de vetllar, en qualsevol de llurs procediments, pel respecte a la confidencialitat de les dades relatives a la identitat de gènere de les persones beneficiàries d’aquesta llei.

*Article 23. Persones transgènere i persones intersexuals*

1. En l’àmbit de les administracions públiques de Catalunya, especialment en l’àmbit educatiu i universitari, s’han d’establir per reglament les condicions perquè les persones transgènere i les persones intersexuals siguin tractades i anomenades d’acord amb el nom del gènere amb què s’identifiquen, encara que siguin menors d’edat.
2. Les administracions públiques de Catalunya han de vetllar, en qualsevol de llurs procediments, pel respecte a la confidencialitat de les dades relatives a la identitat de gènere de les persones beneficiàries d’aquesta llei.

*Article 27. Dret a una protecció integral, real i efectiva.*

Les administracions públiques de Catalunya han de garantir a les persones LGBTI que pateixen o es troben en risc de patir qualsevol tipus de violència o discriminació el dret a rebre de manera immediata una protecció integral, real i efectiva.

Per altra banda, també considerem de vital importància, en el marc de la diversitat familiar, els següents articles de [la LLEI 14/2010, del 27 de maig, dels drets i les oportunitats en la infància i l'adolescència:](https://portaljuridic.gencat.cat/ca/pjur_ocults/pjur_resultats_fitxa/?documentId=553898&action=fitxa)

*Preàmbul*

L'interès superior de l'infant o l'adolescent constitueix el principi bàsic de tot el dret relatiu a aquestes persones, i en les últimes dècades s'ha confirmat com un dels principis essencials del dret modern de la persona i la família (en la protecció de menors, en l'adopció o en les relacions familiars). Així, l'esmentada convenció de les Nacions Unides sobre els drets de l'infant estableix que, en totes les mesures que adoptin les institucions públiques o privades de benestar social, els tribunals, les autoritats administratives o els òrgans legislatius, aquests hauran d'atendre amb una consideració primordial l'interès superior de l'infant.

En aquest mateix sentit, l'article 2 de la Llei orgànica 1/1996, del 15 de gener, de protecció jurídica del menor, estableix que en la seva aplicació ha de prevaler l'interès superior dels menors sobre qualsevol altre interès legítim que pugui concórrer i l'article 3 de la Llei 8/1995 estableix que l'interès superior de l'infant i l'adolescent ha d'ésser el principi inspirador de les actuacions públiques i de les decisions i les actuacions que els concerneixen adoptades i dutes a terme pels pares, tutors o guardadors, per les institucions públiques o privades encarregades de protegir-los i d'assistir-los o per l'autoritat judicial o administrativa.

*Article 3. Responsabilitat ciutadana i pública*

1. L'obligació de vetllar pel respecte efectiu dels drets dels infants i els adolescents és una responsabilitat de la família, de tota la ciutadania i, molt particularment, de tots els poders públics, que també tenen l'obligació de defensar-los i promoure'ls.
2. Les administracions públiques han de desenvolupar llurs activitats de manera que els infants i els adolescents siguin considerats i reconeguts com a ciutadans de ple dret, sens perjudici de les limitacions que deriven de la minoria d'edat legal.
3. Les administracions públiques han d'exercir les funcions i les competències de promoció, d'atenció i de protecció dels drets dels infants i els adolescents, alhora que en faciliten els canals de participació adequats, d'acord amb el que estableix aquesta llei i la normativa sectorial aplicable, amb relació a cada situació que els afecti.
4. Els poders públics han de garantir el respecte dels drets dels infants i els adolescents i han d'adequar llurs actuacions a aquesta llei i a la normativa internacional sobre aquesta matèria.

*Article 6. Desenvolupament de les potencialitats personals*

La criança i la formació dels infants i els adolescents ha de garantir-ne el desenvolupament físic, mental, espiritual, moral i social, d'una manera lliure, integral i harmònica, i ha de potenciar en tot moment llurs capacitats educatives i d'aprenentatge, i procurar-los el benestar físic, psicològic i social.

*Article 9. No-discriminació*

1. Els poders públics han de garantir el principi d'igualtat i eliminar qualsevol discriminació a infants o adolescents per raó de raça, sexe, idioma, religió, opinió política o d'una altra índole, origen nacional, ètnic o social, posició econòmica, condicions físiques, psíquiques o sensorials, estat de salut, naixement, orientació sexual o qualsevol altra condició personal o de llurs progenitors o representants legals.
2. Els poders públics han d'identificar d'una manera activa els infants o els adolescents que, individualment o en grup, requereixen l'adopció de mesures protectores especials per a reduir o eliminar factors de discriminació.

*Article 10. Perspectiva de gènere i de diversitat funcional*

1. Els poders públics han d'introduir la perspectiva de gènere en el desenvolupament i l'avaluació de les mesures que adopten amb relació als infants i els adolescents, de manera que en totes les actuacions i tots els programes que els adrecen es tingui en compte que són nois i noies i que poden tenir necessitats iguals o específiques.

*Article 12. Respecte i suport a les responsabilitats parentals*

1. (...) Les polítiques d'atenció i protecció dels infants i els adolescents han d'incloure les actuacions necessàries per a l'efectivitat de llurs drets, tenint en compte que el benestar dels infants i els adolescents està íntimament relacionat amb el de llurs famílies.
2. Els poders públics han de proporcionar la protecció i l'assistència necessàries a les famílies perquè puguin assumir plenament llurs responsabilitats.

*Article 19. Coneixement rigorós i divulgació de la realitat social*

1. Els poders públics han de fomentar la realització i la divulgació de treballs d'investigació i informes sobre la situació dels infants i els adolescents, com a base de les polítiques d'infància.

### Article 23. *Recursos i serveis*

1. Els municipis i la resta d'ens locals, amb col·laboració de la Generalitat, han de promoure, mitjançant els plans d'actuació local previstos per la Llei de serveis socials, els serveis residencials i d'acolliment en consideració a la situació i les necessitats dels infants i els adolescents del llur territori. En les revisions o modificacions del planejament urbanístic municipal es poden tenir en compte les previsions contingudes en aquests plans.
2. Les entitats públiques, les entitats d'iniciativa privada i especialment les entitats d'iniciativa social de l'àmbit del tercer sector social, d'acord amb la legislació de serveis socials, poden promoure l'establiment dels recursos, els serveis i els equipaments a què fa referència aquest article mitjançant acords i convenis amb les administracions públiques que corresponguin, de conformitat amb el mapa de recursos i serveis i la planificació local establerta.

*Article 34. Dret de participació*

1. Els infants i els adolescents tenen el dret de participar plenament en els nuclis de convivència més immediats i en la vida social, cultural, artística i recreativa de llur entorn. Els poders públics els han d'oferir les oportunitats necessàries perquè s'incorporin progressivament a la ciutadania activa, d'acord amb llur grau de desenvolupament personal.
2. Les administracions públiques han d'establir procediments destinats a recollir les opinions dels infants i els adolescents amb relació a les polítiques, les normes, els projectes, els programes o les decisions que els afecten.

### *Article 39. Mediació*

Els poders públics, a fi de garantir el dret dels infants i els adolescents a relacionar-se amb llurs famílies, han de fixar procediments específics de mediació familiar. El sistema de mediació també ha d'incloure els conflictes que afecten els infants i els adolescents en l'àmbit familiar.

### *Article 75. Promoció i sensibilització ciutadana*

Les administracions públiques han de posar en pràctica programes d'informació i sensibilització adreçats a prevenir àmpliament, i cercant la col·laboració ciutadana i la iniciativa privada, totes les problemàtiques socials que afecten la població infantil i adolescent de Catalunya

Així, des de l’Associació d’Atenció a la Diversitat Familiar, considerem que les tasques que poden dur a terme els governs municipals es poden organitzar en quatre grans blocs que són els següents:

**NORMALITZACIÓ I VISIBILITZACIÓ DE LA DIVERSITAT DES DEL GOVERN MUNICIPAL**

—Incorporar una perspectiva de respecte, reforç, normalització i inclusió de la diversitat familiar en tota l’estructura municipal i en totes aquelles entitats en què hi ha participació del govern municipal.

—Contemplar un llenguatge inclusiu i positiu en els escrits i formularis municipals, discursos i actes dels membres del govern de la ciutat, etc.

—Emprar modelde diversitat familiar en les imatges publicitàries que depenguin del govern municipal.

—Vetllar per una promoció municipal inclusiva en relació a la diversitat familiar (incloure la diversitat familiar en les publicacions, fulletons, imats ges, etc. de promoció municipal).

—Promoure la celebració del Dia de les famílies (15 de maig) i altres actes de visibilitazció de la diversitat familiar, afectiva, sexual i de gènere.

—Organitzar certàmens culturals on es tingui en compte la diversitat familiar.

—Programar espectacles i produccions culturals, esportives i festives que tinguin en compte la diversitat familiar.

**EDUCACIÓ i FORMACIÓ EN MATERIA DE DIVERSITAT**

Seria interesant, en el marc de la coeducació i feminisme, fer campanyes de sensibilització per la normalització i visibilització de la diversitat familiar (que incloguin sempre i també una bona educació contra la LGTBIfòbia).

—Organitzar xerrades, taules rodones i debats tant per a adults, com per a infants i adolescents, en relació a la diversitat familiar.

—Programar i crear exposicions itinerants informatives sobre diversitat familiar.

—Crear, a les biblioteques municipals, un fons especial de visibilització de la diversitat familiar i organització de clubs i guies de lectura sobre el tema.

—Crear carpes informatives sobre diversitat familiar.

—Organitzar xerrades i tallers a escoles i centres educatius, per tal que aquests siguin conscients de la importància de treballar la diversitat familiar en totes les etapes educatives i tinguin einer per a fer-ho.

—Dotar el personal docent del municipi de les eines necessàries per a poder fer un bon acompanyament i gestió de les diferents dinàmiques familiars.

—Treballar des del govern municipal per assolir el compromís dels centres educatius en l’educació i normalització de la diversitat familiar.

—Realitzar campanyes informatives i formatives per al personal de l’ajuntament, centres educatius, CAP, agents municipals, etc. sobre protocols i sensibilització vers la diversitat familiar (col·lectiu LGTBI, famílies monoparentals, adoptives, etc.).

**CONSCIENCIACIÓ DE LA SOCIETAT**

—Animar les entitats privades del municipi a contemplar la diversitat familiar en els seus formularis, escrits, promocions, publicacions, etc., proposant-los nous models integradors i respectuosos amb la diversitat.

—Promoure el canvi de la denominació de les AMPA a AFI o AFA (associació famílies d’infants o d’alumnes), oferint a les associacions els mitjans municipals disponibles per a dur a terme i agilitzar aquest tràmit.

**Accions concretes en dependències d’àmbit municipal**

—En centres que depenguin del municipi i on aquest pugui legislar (escoles bressol municipals, piscines, poliesportiu, etc.), contemplar les famílies enllaçades i altres tipologies familiars (com les famílies tribu) com a unitats familiars de ple dret, per exemple:

\*Assegurar-se que els mediadors, agents dels serveis socials i psicòlegs municipals tinguin formació en diversitat familiar (terminologia, inclusió, etc.) i contemplin les particularitats de les diferents tipologies familiars.

\*Modificar les ordenances municipals en qüestió de descomptes i puntuacions en el cas de centres educatius, formació, etc., que depenguin del municipi.

—Sol·licitar a la Diputació que, dins dels pressupostos anuals destinats al municipi, inclogui recursos formatius i de suport en aquest àmbit.

Totes aquestes tasques es podrien concentrar en el si d’un departament de Polítiques de Família o amb un Pla Municipal de Famílies com el que han engegat alguns ajuntaments de Catalunya, els quals, a banda de les campanyes de sensibilització, normalizació, visibilització i formació en relació a la diversitat familiar, haurien de tenir altres objectius com:

—donar suport a les necessitats de les famílies del municipi,

—facilitar eines per al desenvolupament d’habilitats per a millorar l’atenció-educació de l’infant (amb la creació d’escoles de família, per exemple),

—impulsar programes per a per a facilitar a les famílies la conciliació de la vida familiar, laboral i personal,

—gestionar les polítiques familiars de forma transversal assegurant la qualitat en la seva prestació,

—promoure la corresponsabilitat entre família-escola-ciutat en el rol d’educador,

—oferir a les famílies i els seus infants activitats de caràcter lúdic i cultural en les que puguin participar activament a la ciutat,

—sensibilitzar sobre els valors democràtics de la nostra societat a la ciutadania,

—promoure la cohesió social i la millora de l'èxit educatiu fomentant la participació del teixit associatiu de la ciutat,

—promoure la participació infantil a la ciutat.

—etc.

En cas de crear-se aquests departaments, seria convenient que treballessin transversalment i d’acord amb les polítiques d’igualtat de gènere, drets LGTBI, educació, etc.